b'\n_START_ARTICLE_\nLinotype\n_START_PARAGRAPH_\nLinotype on saksalais-amerikkalaisen Ottmar Mergenthalerin kehitt\xc3\xa4m\xc3\xa4 ensimm\xc3\xa4inen automatisoitu ladontamenetelm\xc3\xa4 eli latomakone._NEWLINE_Latomakoneen my\xc3\xb6t\xc3\xa4 kirjapainotaidossa tapahtui suuri mullistus. Siihen asti latojat olivat kirjapainossa laittaneet kirjakkeet eli kirjasimet yksitellen k\xc3\xa4sin painolevyihin, mik\xc3\xa4 oli hyvin hidasta ja ty\xc3\xb6l\xc3\xa4st\xc3\xa4. Mergenthaler esitteli koneensa New York Tribunen kustantajille 1886. Kone teki seitsem\xc3\xa4n ammattitaitoisen latojan ty\xc3\xb6n kooten painolevylle n\xc3\xa4pp\xc3\xa4inkomentojen avulla kirjakkeista muodostuvan tekstirivin, \xe2\x80\x9da line o\xe2\x80\x99 type\xe2\x80\x9d. T\xc3\xa4st\xc3\xa4 menetelm\xc3\xa4 sai nimen Linotype._NEWLINE_Latojat vastustivat aluksi kiihke\xc3\xa4sti latomakoneita, mik\xc3\xa4 hidasti Linotypen yleistymist\xc3\xa4. Kehitys ei kuitenkaan ollut pys\xc3\xa4ytett\xc3\xa4viss\xc3\xa4. Latomakone teki mahdolliseksi muutaman kolikon hintaiset sanomalehdet ja tavallisten ihmisten ostettavissa olevat kirjat ja edisti n\xc3\xa4in merkitt\xc3\xa4v\xc3\xa4sti lukutaidon kehittymist\xc3\xa4.\n_START_SECTION_\nSyntyhistoriaa\n_START_PARAGRAPH_\nKun kirjoituskone oli 1870-luvulla tullut markkinoille, syntyi ajatuksia painokoneen painolaattojen latomisesta samoin menetelmin. N\xc3\xa4in tekiv\xc3\xa4t James O. Clephane (1842\xe2\x80\x931910) ja Charles T. Moore (1847\xe2\x80\x931910), jotka kehittiv\xc3\xa4t konetta oikeuden p\xc3\xb6yt\xc3\xa4kirjojen painatuksen nopeuttamiseksi. Heid\xc3\xa4n koneensa toteutus oli kuitenkin varsin alkeellinen, ja he pyysiv\xc3\xa4t apua kellosep\xc3\xa4n koulutusta saaneelta Mergenthalerilta. H\xc3\xa4nelt\xc3\xa4 kului kahdeksan vuotta muuttaa prototyyppi toimivaksi koneeksi, jossa kirjoitinn\xc3\xa4pp\xc3\xa4imist\xc3\xb6 oli yhdistetty kirjasinrivin tuottavaan metallivalukoneistoon. Mergenthaler patentoi koneen vuonna 1884.\n_START_SECTION_\nToimintatapa\n_START_PARAGRAPH_\nLinotype-latomakoneessa kirjasinmerkkien valamiseen k\xc3\xa4ytett\xc3\xa4vi\xc3\xa4 muotteja kutsutaan matriiseiksi. (Termi\xc3\xa4 ei pid\xc3\xa4 sekoittaa niin ik\xc3\xa4\xc3\xa4n kohopainossa k\xc3\xa4ytettyihin pahvimatriiseihin, ks. Stereotypia.) Kirjainmatriiseja on koneen p\xc3\xa4\xc3\xa4ll\xc3\xa4 makasiinissa omissa lokeroissaan. Tekstirivi kootaan merkki merkilt\xc3\xa4 pudottamalla makasiinin lokeroista matriiseja, jotka liukuvat per\xc3\xa4kk\xc3\xa4iseksi jonoksi. Kirjoitusmerkkien valinta tehd\xc3\xa4\xc3\xa4n kirjoituskoneen qwerty-n\xc3\xa4pp\xc3\xa4imist\xc3\xb6st\xc3\xa4 poikkeavan n\xc3\xa4pp\xc3\xa4imist\xc3\xb6n avulla, jossa kirjasimet ovat esiintymistiheytens\xc3\xa4 mukaisessa j\xc3\xa4rjestyksess\xc3\xa4 englannin kielen mukaan (ETAOINSHRDLU). N\xc3\xa4pp\xc3\xa4imen painallus avaa kyseisen merkin matriiseja sis\xc3\xa4lt\xc3\xa4v\xc3\xa4n lokeron pohjassa olevan portin niin, ett\xc3\xa4 yksi matriisi p\xc3\xa4\xc3\xa4see putoamaan ohjauskanavaan ja etenem\xc3\xa4\xc3\xa4n tekstirivin jatkoksi. _NEWLINE_V\xc3\xa4lily\xc3\xb6nnin kohdalla riviin sy\xc3\xb6tet\xc3\xa4\xc3\xa4n erikoinen pala joka koostuu kahdesta vastakkaisesta kiilasta. Kone puristaa n\xc3\xa4m\xc3\xa4 mahdollisimman mataliksi kun rivi sy\xc3\xb6tet\xc3\xa4\xc3\xa4n muottiin. T\xc3\xa4ll\xc3\xb6in v\xc3\xa4lily\xc3\xb6nnit levi\xc3\xa4v\xc3\xa4t paisuttamaan rivin muotin mittaiseksi ja koko rivin v\xc3\xa4lit yht\xc3\xa4 leveiksi. Jos pelk\xc3\xa4t v\xc3\xa4lily\xc3\xb6nnit eiv\xc3\xa4t riit\xc3\xa4, rivi\xc3\xa4 pit\xc3\xa4\xc3\xa4 t\xc3\xa4ydent\xc3\xa4\xc3\xa4 k\xc3\xa4sin asetettavilla t\xc3\xa4ydennyspaloilla. Jos muottiin sy\xc3\xb6tet\xc3\xa4\xc3\xa4n liian lyhyt rivi, tapahtuu "ruiskaus" jossa sulaa valumetallia p\xc3\xa4\xc3\xa4see karkaamaan muotista. T\xc3\xa4m\xc3\xa4 aiheuttaa usein suhteellisen pitk\xc3\xa4n katkoksen toimintaan sill\xc3\xa4 j\xc3\xa4ljet on siivottava huolellisesti, mm. estett\xc3\xa4v\xc3\xa4 valumetallin rippeiden joutuminen matriisikanaviin. My\xc3\xb6s koneen k\xc3\xa4ytt\xc3\xa4j\xc3\xa4 on silloin vaarassa saada palovammoja._NEWLINE_My\xc3\xb6s erikoismerkit ladottiin riviin k\xc3\xa4sin._NEWLINE_Matriisirivin valmistuttua kone valaa lyijyn, tinan ja antimonin seoksesta (ns. kirjasinmetalli) metallipalikan, jonka yhdell\xc3\xa4 sivulla on matriisirivin k\xc3\xa4\xc3\xa4nteiskuvana syntynyt kohokuva tekstirivist\xc3\xa4. N\xc3\xa4it\xc3\xa4 palikoita kootaan allekkain jatkuvaksi tekstiksi. Yht\xc3\xa4 valettua rivi\xc3\xa4 voidaan k\xc3\xa4ytt\xc3\xa4\xc3\xa4 noin 300\xc2\xa0000 suuruiseen painokseen painolaadun k\xc3\xa4rsim\xc3\xa4tt\xc3\xa4. _NEWLINE_Ladotuista riveist\xc3\xa4 voidaan my\xc3\xb6s painaa puolikovaan pahviin negatiivinen j\xc3\xa4ljenn\xc3\xb6s, johon voidaan j\xc3\xa4lleen valaa kirjasinmetallista ohut kerros. T\xc3\xa4m\xc3\xa4n tyyppist\xc3\xa4 painolaattaa voidaan k\xc3\xa4ytt\xc3\xa4\xc3\xa4 sek\xc3\xa4 laaka- ett\xc3\xa4 rumpupainokoneissa. Kopioita saatetaan tehd\xc3\xa4 n\xc3\xa4in useita, jolloin samaa ty\xc3\xb6t\xc3\xa4 voidaan painaa useammassa koneessa yht\xc3\xa4aikaisesti. K\xc3\xa4ytetyt rivit ja laatat sulatetaan ja k\xc3\xa4ytet\xc3\xa4\xc3\xa4n uusien kappaleiden valamiseen. _NEWLINE_Linotype-kone my\xc3\xb6s purkaa matriisirivit ja palauttaa matriisit makasiiniin omiin lokeroihinsa. T\xc3\xa4m\xc3\xa4n mahdollistaa matriisien toisessa p\xc3\xa4\xc3\xa4ss\xc3\xa4 oleva hammastus, josta kukin matriisi tunnistetaan. Hihnakuljetin nostaa matriisit yksi kerrallaan purettavasta rivist\xc3\xa4 koneen yl\xc3\xa4osaan, jossa ruuvikuljetin kuljettaa matriiseja vaakasuunnassa uurrettua tankoa pitkin. Tangon uurteissa on katkoksia ja matriisin hampaissa vastaavia aukkoja, joiden osuessa kohdakkoin matriisi putoaa alla olevaan kanavaan. Erikoismerkit ovat t\xc3\xa4ysin hammastettuja ja tulevat koko tangon pituudelta makasiinin yli, pudoten omaan lokeroonsa. Kone ker\xc3\xa4\xc3\xa4 my\xc3\xb6s v\xc3\xa4lily\xc3\xb6ntipalat erikseen, venytt\xc3\xa4\xc3\xa4 ne l\xc3\xa4ht\xc3\xb6pituuteen ja pudottaa omaan laatikkoonsa.'